Ettepanek: EUROOPA PARLAMENDI JA NÕUKOGU MÄÄRUS Bangladeshist pärit riisi impordi kohta /* COM/2012/0172 final - 2012/0085 (COD) */





SELETUSKIRI 1. ETTEPANEKU TAUST Ettepaneku eesmärk on viia nõukogu 26. novembri 1990. aasta määrus (EMÜ) nr 3491/90 (Bangladeshist pärineva riisi impordi kohta)[1] vastavusse komisjoni delegeeritud volituste ja rakendamisvolituste vahelise eristusega, mis võeti kasutusele Euroopa Liidu toimimise lepingu artiklitega 290 ja 291. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Huvitatud isikutega konsulteerimine Eksperdiarvamuste kogumine ja kasutamine Huvitatud isikute ja välisekspertidega ei olnud vaja konsulteerida, kuna ettepanek viia nõukogu määrus (EMÜ) nr 3491/90 vastavusse Lissaboni lepinguga on institutsioonidevaheline küsimus, mis on seotud kõigi nõukogu määrustega. Mõju hindamine Mõjuhinnang ei ole vajalik, kuna ettepanek viia nõukogu määrus (EMÜ) nr 3491/90 vastavusse Lissaboni lepinguga on institutsioonidevaheline küsimus, mis on seotud kõigi nõukogu määrustega. 3. ETTEPANEKU ÕIGUSLIK KÜLG Kavandatud meetmete kokkuvõte Määrata nõukogu määruses (EMÜ) nr 3491/90 kindlaks komisjoni delegeeritud volitused ja rakendamisvolitused ning kehtestada selliste õigusaktide vastuvõtmiseks vajalik menetlus. Õiguslik alus Euroopa Liidu toimimise lepingu artikkel 207. Subsidiaarsuse põhimõte Põllumajanduspoliitika on ELi ja liikmesriikide jagatud pädevus. See tähendab, et seni kuni EL ei ole asjaomases sektoris õigusakte vastu võtnud, säilitavad liikmesriigid oma pädevuse. Käesoleva ettepaneku eesmärk on üksnes kohandada Bangladeshist pärit riisi sooduskorra alusel toimuvat importi käsitlevaid sätteid Lissaboni lepinguga kehtestatud uute nõuetega. Seega ei mõjuta käesolev ettepanek liidu senist lähenemisviisi. Proportsionaalsuse põhimõte Ettepanek vastab proportsionaalsuse põhimõttele. Õigusakti valik Kavandatud õigusakt(id): Euroopa Parlamendi ja nõukogu määrus. Muud meetmed ei oleks asjakohased järgmis(t)el põhjus(t)el: otsene kohaldamine on ÜPP olemuse ja selle majandamisnõuete tõttu ÜPPga seotud õigusaktide puhul hädavajalik. 4. MÕJU EELARVELE Käesolev meede ei mõjuta ühenduse eelarvet. 2012/0085 (COD) Ettepanek: EUROOPA PARLAMENDI JA NÕUKOGU MÄÄRUS Bangladeshist pärit riisi impordi kohta EUROOPA PARLAMENT JA EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 207, võttes arvesse Euroopa Komisjoni ettepanekut[2], olles edastanud õigusakti eelnõu riikide parlamentidele, toimides seadusandliku tavamenetluse kohaselt ning arvestades järgmist: (1) Kaubandusläbirääkimiste Uruguay vooru kohaselt on Euroopa Liit kohustunud pakkuma impordi sooduskorda riisi importimisel vähim arenenud riikidest. Bangladesh, üks riikidest, kellele pakkumine tehti, on näidanud üles huvi riisikaubanduse arendamiseks. Selleks võeti vastu nõukogu 26. november 1990. aasta määrus (EMÜ) nr 3491/90 Bangladeshist pärineva riisi impordi kohta[3]. (2) Määrusega (EMÜ) nr 3491/90 on komisjonile antud volitused kõnealuse määruse teatavate sätete rakendamiseks. Seoses Lissaboni lepingu jõustumisega tuleb kõnealused volitused viia vastavusse Euroopa Liidu toimimise lepingu (edaspidi „alusleping”) artiklitega 290 ja 291. Selguse huvides on asjakohane tunnistada määrus (EMÜ) nr 3491/90 kehtetuks ja asendada see uue määrusega. (3) Selleks et tagada impordi sooduskorra usaldusväärsus ja tõhusus, tuleks komisjonile anda õigus võtta Euroopa Liidu toimimise lepingu artiklis 290 sätestatud korras vastu õigusakte, et kehtestada eeskirjad, mille alusel sooduskorrast osavõtu tingimuseks on tagatise esitamine. Eriti oluline on, et komisjon peaks ettevalmistustöö käigus vajalikke konsultatsioone, sealhulgas ekspertide tasandil. Komisjon peaks delegeeritud õigusaktide ettevalmistamise ja koostamise ajal tagama asjaomaste dokumentide sama- ja õigeaegse ning asjakohase edastamise Euroopa Parlamendile ja nõukogule. (4) Selleks et tagada ühetaolised tingimused käesoleva määruse rakendamiseks, tuleks komisjonile anda rakendamisvolitused. Kui sõnaselgelt ei ole sätestatud teisiti, tuleks neid volitusi teostada kooskõlas Euroopa Parlamendi ja nõukogu 16. veebruari 2011. aasta määrusega (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes[4]. Kui impordi sooduskorda on siiski vaja peatada, peaks komisjonil olema lubatud vastu võtta rakendusakte ilma määrust (EL) nr 182/2011 kohaldamata. (5) Impordi sooduskord hõlmab impordi tollimaksu vähendamist kooritud riisi teatava koguse piires. Samaväärsed kogused, mis hõlmavad muid riisi töötlemisetappe kui kooritud riis, tuleks arvutada vastavalt komisjoni 19. detsembri 2008. aasta määrusele (EÜ) nr 1312/2008, millega määratakse kindlaks riisi töötlemise eri etappide ümberarvestuskursid, töötlemiskulud ja kõrvalsaaduste väärtus[5]. (6) Selleks et määrata kindlaks käesoleva määruse kohaselt imporditud Bangladeshist pärit riisi suhtes kohaldatavad imporditollimaksud, tuleks võtta arvesse Euroopa Parlamendi ja nõukogu määruse (EL) nr XXXX/XXXX (millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse määrus))[6] asjakohaseid sätteid. (7) Selle tagamiseks, et impordi sooduskorra eelised on piiratud üksnes Bangladeshist pärit riisiga, tuleks välja anda päritolusertifikaat ning ekspordiriik peaks kehtestama impordi tollimaksu vähendamisele vastava summa ulatuses ekspordimaksu, ON VASTU VÕTNUD KÄESOLEVA MÄÄRUSE: Artikkel 1 Reguleerimisala 1. Käesoleva määrusega kehtestatakse impordi sooduskord CN-koodide 1006 10 (v.a CN-kood 1006 10 10), 1006 20 ja 1006 30 alla kuuluva Bangladeshist pärit riisi impordiks. 2. Impordi sooduskord kalendriaastal piirdub kogusega, mis vastab 4 000 tonnile kooritud riisile. Kogused, mis hõlmavad muid riisi töötlemisetappe kui kooritud riis, arvestatakse ümber määruse (EÜ) nr 1312/2008 artiklis 1 kindlaksmääratud ümberarvestuskursi alusel. 3. Määruse (EL) nr XXXX/XXXX artikli 323 lõikes 1 osutatud komitee abita vastuvõetud rakendusaktiga peatab komisjon lõikes 1 sätestatud impordi sooduskorra kohaldamise, kui ta teeb kindlaks, et jooksval aastal on kõnealuse sooduskorra kohaselt imporditud lõikes 2 osutatud kogus. Artikkel 2 Imporditollimaks 1. Artikli 1 lõikes 2 sätestatud koguse piires on kohaldatav riisi imporditollimaks võrdne: — CN-koodi 1006 10 (välja arvatud CN-koodi 1006 10 10) alla kuuluva koorimata riisi puhul ühises tollitariifistikus fikseeritud tollimaksu määraga, millest lahutatakse 50 % ja kindla suurusega summa 4,34 eurot; — CN-koodi 1006 20 alla kuuluva kooritud riisi puhul määruse (EL) nr XXXX/XXXX artikli 242 kohaselt fikseeritud maksumääraga, millest lahutatakse 50 % ja kindla suurusega summa 4,34 eurot; — CN-koodi 1006 30 alla kuuluva poolkroovitud või kroovitud riisi puhul määruse (EL) nr XXXX/XXXX artikli 244 kohaselt fikseeritud maksumääraga, millest lahutatakse kindla suurusega summa 16,78 eurot ning seejärel 50 % ja kindla suurusega summa 6,52 eurot. 2. Lõiget 1 kohaldatakse järgmistel tingimustel: a) on esitatud tõend selle kohta, et Bangladesh on kehtestanud lõikes 1 osutatud vähendamisele vastava summa ulatuses ekspordimaksu, b) Bangladeshi pädev asutus on välja andnud päritolusertifikaadi. Artikkel 3 Delegeeritud volitused Komisjonile antakse õigus võtta artikli 4 kohaselt vastu delegeeritud õigusaktid, et sätestada eeskirjad, mille alusel artiklis 1 sätestatud impordi sooduskorrast osavõtu tingimuseks on tagatise esitamine. Artikkel 4 Delegeeritud volituste rakendamine 1. Komisjonile antakse käesolevas artiklis sätestatud tingimustel õigus võtta vastu delegeeritud õigusakte. 2. Artiklis 3 osutatud delegeeritud õigusaktide vastuvõtmise õigus antakse komisjonile määramata ajaks alates käesoleva määruse jõustumise päevast. 3. Euroopa Parlament või nõukogu võivad artiklis 3 sätestatud volituste delegeerimise igal ajal tagasi võtta. Tagasivõtmise otsusega lõpetatakse otsuses nimetatud volituste delegeerimine. Otsus jõustub järgmisel päeval pärast otsuse avaldamist Euroopa Liidu Teatajas või otsuses nimetatud hilisemal kuupäeval. See ei mõjuta juba jõustunud delegeeritud õigusaktide kehtivust. 4. Niipea kui komisjon on delegeeritud õigusakti vastu võtnud, teeb ta selle samal ajal teatavaks Euroopa Parlamendile ja nõukogule. 5. Kooskõlas artikliga 3 vastu võetud delegeeritud õigusakt jõustub üksnes juhul, kui Euroopa Parlament ega nõukogu ei ole esitanud vastuväiteid kahe kuu jooksul pärast kõnealusest õigusaktist teatamist Euroopa Parlamendile ja nõukogule või kui Euroopa Parlament ja nõukogu on mõlemad enne nimetatud tähtaja möödumist komisjonile teatanud, et nad ei kavatse vastuväiteid esitada. Euroopa Parlamendi või nõukogu algatusel pikendatakse seda tähtaega kahe kuu võrra. Artikkel 5 Rakendamisvolitused Komisjon võtab rakendusaktidega vajalikud meetmed seoses järgnevaga: a) impordi sooduskorra haldamiseks kasutatav halduskord; b) impordi sooduskorraga hõlmatud toote päritolu kindlakstegemise viis; c) artikli 2 lõikes 2 osutatud päritolusertifikaadi vorm ja kehtivusaeg; d) artikli 2 lõikes 2 osutatud ekspordimaksu maksmist tõendavate tõendite laad; e) vajaduse korral impordilitsentside kehtivusaeg; f) artikli 3 kohaselt esitatava tagatise summa; g) liikmesriikide poolt komisjonile esitatav teave. Kõnealused rakendusaktid võetakse vastu Euroopa Parlamendi ja nõukogu määruse (EL) nr [xxxx/xxxx] (ühise turukorralduse määrus) artikli [323 lõikes 2] osutatud kontrollimenetluse kohaselt. Artikkel 6 Kehtetuks tunnistamine Määrus (EMÜ) nr 3491/90 tunnistatakse kehtetuks. Viiteid määrusele (EMÜ) nr 3491/90 käsitatakse viidetena käesolevale määrusele ja neid tuleb lugeda vastavalt käesoleva määruse lisas esitatud vastavustabelile. Artikkel 7 Jõustumine Käesolev määrus jõustub järgmisel päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõigis liikmesriikides. Brüssel, Euroopa Parlamendi nimel Nõukogu nimel president eesistuja LISA ARTIKLIS 6 OSUTATUD VASTAVUSTABEL Määrus (EMÜ) nr 3491/90 || Käesolev määrus Artikkel 1 || Artikkel 2 Artikli 2 lõige 1 || Artikli 1 lõige 2 Artikli 2 lõige 2 || Artikli 1 lõige 3 Artikkel 3 || Artiklid 3, 4 ja 5 [1] EÜT L 337, 4.12.1990, lk 1. Määrust on muudetud määrusega (EÜ) nr 1532/2007 (ELT L 337, 21.12.2007, lk 19). [2] ELT C […], […], lk […]. [3] EÜT L 337, 4.12.1990, lk 1. [4] ELT L 55, 28.2.2011, lk 13. [5] ELT L 344, 20.12.2008, lk 56. [6] ELT […], […], lk […].